S-1003/2011

Mál þetta, sem dómtekið var 25. nóvember 2011, er höfðað með ákæru útgefinni af lögreglustjóranum á höfuðborgarsvæðinu 6. september 2011 á hendur P-kk-þgf A-kk-þgf P-kk-þgf, kt. […], […], Kópavogi, „fyrir eftirtalin brot framin mánudaginn 21. júní 2010:

1. Fíkniefnalagabrot:

1.1. Með því að hafa haft í vörslum sínum 969,54 g af hassi, í bifreiðinni BA-416, en lögreglumenn fundu fíkniefnin í rauðum plastpoka á gólfinu í farþegarými bifreiðarinnar að framanverðu er hún hafði afskipti af ákærða á bifreiðinni við Bæjarháls í Reykjavík.

Telst brot þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

1.2. Með því að hafa að Furugrund 74 í Kópavogi, haft í vörslum sínum 87 kannabisplöntur, 1,20 g af maríhúana og 36,50 g af kannabislaufum, en ákærði hafði um nokkurt skeið fram til þessa dags ræktað greindar plöntur, og fundust fíkniefnin við leit á heimili ákærða í kjölfar handtöku hans.

Telst þetta varða við 2. gr., sbr., 5. og 6. gr., laga um ávana- og fíkniefni nr. 65/1974, sbr., og 4. gr. laganna að því er varðar framleiðslu á kannabis, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Umferðarlagabrot, með því að hafa ekið bifreiðinni BA-416 sviptur ökurétti um Bæjarháls í Reykjavík uns lögregla stöðvaði aksturinn.

Telst þetta varða við 1. mgr. 48. gr., sbr. 1. mgr. 100. gr., umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á 969,54 g af hassi, 87 kannabisplöntum, 1,20 g af maríhúana og 36,50 g af kannabislaufum, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Einnig er krafist upptöku á 4 ljósaperum, 1 tímarofa og 1 loftdælu, en þessir munir voru notaðir til framleiðslu kannabisplantnanna og lagt var hald á þá í málinu, skv. 7. mgr. 5. gr. sömu laga.“

Ákærði krefst vægustu refsingar er lög leyfa og þess að hún verði skilorðsbundin. Hann samþykkir upptökukröfu. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í september 1980. Samkvæmt sakavottorði ákærða var hann á árinu 2001 dæmdur í þriggja mánaða fangelsi, skilorðsbundið í þrjú ár, fyrir fíkniefnabrot. Á árinu 2003 og 2005 gekkst hann með tveimur lögreglustjórasáttum undir að greiða sekt fyrir umferðarlagabrot. Hinn 27. júlí 2006 gekkst hann undir að greiða 33.000 króna sekt fyrir fíkniefnabrot og brot gegn 1. mgr. 48. gr. umferðarlaga nr. 50/1987. Með tveimur lögreglustjórasáttum 13. apríl 2007 var honum annars vegar gerð 20.000 króna sekt fyrir hraðakstur og hins vegar 43.000 króna sekt fyrir fíkniefnabrot. Hinn 18. apríl 2007 var ákærði dæmdur til að greiða 28.000 króna sekt fyrir fíkniefnabrot. Með dómi 29. nóvember 2007 var hann dæmdur í 30 daga fangelsi, skilorðsbundið í tvö ár, fyrir brot gegn 1. mgr. 259. gr. almennra hegningarlaga nr. 19/1940, 1. mgr. 5. gr. og 1. mgr. 48. gr. umferðarlaga nr. 50/1987 (ekki gilt ökuskírteini) og vopnalagabrot. Hinn 13. nóvember 2009 gekkst hann með lögreglustjórasátt undir að greiða 140.000 króna sekt fyrir brot gegn 1. mgr., sbr. 2. mgr., 45. gr. umferðarlaga nr. 50/1987. Einnig var hann sviptur ökurétti í 12 mánuði frá 13. nóvember 2009. Með lögreglustjórasátt sama dag var ákærða gert að greiða 47.500 króna sekt fyrir vopnalagabrot og fíkniefnabrot. Loks gekkst ákærði með lögreglustjórasátt hinn 11. febrúar 2010 undir að greiða 80.000 króna sekt fyrir fíkniefnabrot. Við ákvörðun refsingar nú ber að líta til þess að ákærði hefur skýlaust játað brot sín og er það virt honum til málsbóta. Einnig verður litið til þess að kannabisplönturnar voru sumar smáar, en þær voru frá 5 til 60 cm, samtals 303,90 g. Samkvæmt matsgerð Rannsóknastofu Háskóla Íslands í lyfja- og eiturefnafræði var styrkleiki tetrahýdrókannabínóls í plöntunum ekki rannsakaður. Hins vegar voru rannsökuð tvö sýni af hassi og reyndist styrkleiki tetrahýdrókannabínóls í öðru sýninu vera 63 mg/g og í hinu 60 mg/g. Með vísan til alls framangreinds og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í sex mánuði. Við ákvörðun þess hvort refsing ákærða verði skilorðsbundin ber að líta til sakaferils hans sem er frá árinu 2001, en honum hefur sex sinnum verið gerð refsing fyrir fíkniefnabrot. Hins vegar ber að líta til þess að lögð hafa verið fram gögn um að ákærði hafi tekið sig á eftir að hann framdi brot sín. Nánar tiltekið hefur verið lagt fram vottorð um að hann hafi farið í meðferð, hann hafi sýnt einlægan vilja til að breytast og verið án vímuefna í 14 mánuði. Einnig hefur verið lögð fram staðfesting um að hann stundi háskólanám. Þykir því rétt að skilorðsbinda refsingu ákærða eins og nánar greinir í dómsorði.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 969,54 g af hassi, 87 kannabisplöntur, 1,20 g af maríhúana, 36,50 g af kannabislaufum, 4 ljósaperur, 1 tímarofi og 1 loftdæla, sem lögregla lagði hald á.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins, alls 228.399 krónur. Samkvæmt yfirliti um sakarkostnað er um að ræða kostnað vegna málsvarnalauna við rannsókn málsins, 25.100 krónur, og matsgerð Rannsóknastofu Háskóla Íslands í lyfja- og eiturefnafræði, 102.899 krónur. Þóknun verjanda, G-kk-ef S-x-x R-kk-ef hdl., þykir hæfilega ákveðin 100.400 krónur, að virðisaukaskatti meðtöldum.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, P-kk-nf A-kk-nf P-kk-nf, sæti fangelsi í sex mánuði, en fresta skal fullnustu refsingarinnar og hún niður falla að liðnum þremur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 969,54 g af hassi, 87 kannabisplöntum, 1,20 g af maríhúana, 36,50 g af kannabislaufum, 4 ljósaperum, 1 tímarofa og 1 loftdælu, sem lögregla lagði hald á.

Ákærði greiði 228.399 krónur í sakarkostnað, þar með talda 100.400 króna þóknun skipaðs verjanda síns, G-kk-ef S-x-x R-kk-ef héraðsdómslögmanns.

S-kvk-nf B-kvk-nf